*ALEXANDR DOMOVEȚ*

**LIFTUL**

***COMEDIE***

***Traducere Elvira Rîmbu***

**PERSONAJELE:**

*Rostislav Cuzimici Melentiev* ─ doctor în biologie, în jur de 60 de ani.

*Maria* – medic, acum pensionară, în jur de 55 de ani.

*Vsevolod Alexandrovici Zotov* – doctorand în științe biologice, coleg și prieten cu Melentiev, în jur de 60 de ani.

*Natalia* – amica Mariei, trecută de 50 de ani**.**

*Omul cu anunțurile.*

***ACTUL 1***

*Holul etajului, în care se văd ușile a trei apartamente. Există un difuzor pe unul dintre pereți. Apare Melentiev cu o geantă într-o mână și un scaun pliant în cealaltă.*

МELENTIEV. *(Respiră greu, se ține de inimă).* Lift blestemat! Bine, că te-ai stricat și tu. Că pe celălalt de anul trecut îl tot repară. Mi s-au terminat proviziile, asta e problema, și a trebuit să ies. La coborât mai merge, dar înapoi la deal... Doctorul în științe biologice Rostislav Kuzmich Melentiev deprinde alpinismul. Cu sistemul lui osteomuscular. (Desface scaunul, se așează.) Dacă e să fim sinceri, e doar vina mea. Toată viața am citit prea mult și m-am mișcat prea puțin. Și e prea târziu pentru a schimba ceva, în curând voi împlini șaizeci de ani. (Ridică privirea, se uită în sus.) Măcar de-aș ajunge acasă până la sfârșitul concediului.

(Apare un bărbat cu o geantă mare. Pune geanta pe jos, scoate un anunț și îl lipește pe ușa liftului. Melentiev se ridică, se apropie și citește anunțul.)

MELENTIEV.«Liftul e defect» *… (Omului.)* Foarte fină observația. Credeți că locatarii nu și-au dat seama de asta?

OMUL CU ANUNȚURI. Compania are obligația să anunțe.

MELENTIEV. Dar compania nu are cumva obligația să monitorizeze starea lifturilor?

OMUL CU ANUNȚURI. Monitorizăm. Altminteri n-am fi observat că e defect.

MELENTIEV. Și când va funcționa?

OMUL CU ANUNȚURI. De îndată ce îl vom repara.

MELENTIEV. Și când îl veți repara?

OMUL CU ANUNȚURI. De îndată ce vor veni reparatorii.

MELENTIEV. Și când…

OMUL CU ANUNȚURI. Așteptați.

MELENTIEV. Dar ce e cu numărul ăsta de telefon din anunț?

OMUL CU ANUNȚURI. Pentru chemarea voluntarilor.

MELENTIEV. Voluntari? Pentru ce?

OMUL CU ANUNȚURI. Obișnuiții voluntari. Care pot să aducă alimente, apă, medicamente. Nici nu știi cine se poate bloca pe drum. Așa ca dumneavoastră. La nevoie se poate aduce chiar și biotoaletă mobilă.

MELENTIEV. *(După o pauză*). Credeți că eu o să-mi fac nevoile fiziologice în văzul tuturor vecinilor?

OMUL CU ANUNȚURI. Dar nici vorbă de așa ceva. De ce în văzul tuturor? Se poate aduce și un paravan mobil… *(Dă din mână.)* Eh, m-am luat cu vorba, iar eu mai am șaptezeci de etaje de lipit. La revedere. *(Pleacă.)*

MELENTIEV. Dracu să-i mai înțeleagă. Voluntari, biotoaletă...Ei își imaginează, că eu o să înnoptez aici? Omul modern dintotdeauna a fost sclavul serviciilor de întrețineri, dar nici chiar în halul ăsta! *(Se apleacă pentru a-și lua scăunelul, dar se blochează de șale.)* Ăsta nu e sistem locomotor, ci un adevărat sabotor.. (*Se așează din nou, își masează șalele și picioarele*.)

*Apartamentul Mariei. Lângă ușa de la intrare în apartament apare Maria, o femeie plăcută, nu tocmai tânără, îmbrăcată într-un halat de casă. Se uită prin vizor. Se îndepărtează de ușă, având o reacție de surprindere.*

MARIA. Un bărbat! Un bărbat lângă ușa mea! Pe holul meu! Pe scăunel...

*(Scoate telefonul mobil, formează un număr).*

МARIA. Salut, draga mea! Să vezi ce se întamplă aici la mine!..

VOCEA DIN TELEFON. Ce anume?

MARIA. Lângă ușa mea e un bărbat.

VOCEA DIN TELEFON. *(După o pauză).* Vrea s-o spargă?

MARIA. Nu. Stă pur și simplu pe un scăunel.

VOCEA DIN TELEFON. Dacă era un spărgător era mai interesant. O fi vreun cerșetor?

MARIA. Nu, nu e cerșetor. Probabil e vreun locatar din bloc. La noi de azi dimineață nu mai merge liftul, e stricat, iar omul probabil că a avut nevoie de cumpărături. De coborât a coborât, dar la urcare a obosit, probabil. Și s-o fi așezat...

VOCEA DIN TELEFON. Hm…S-a așezat, deci. Dar cum arată?

MARIA. Păi, arată a om cumsecade. E bine îmbrăcat, arată bine.

VOCEA DIN TELEFON. Blond sau brunet?

MARIA. Nu pot să-mi dau seama, căci e chel.

VOCEA DIN TELEFON. Vârsta?

МARIA.*(Se uită iar prin vizor)*. Așa cam înainte de pensie.

VOCEA DIN TELEFON. Devine interesant. Și n-are vre-o nevastă pe alături?

MARIA. Stă de unul singur.

VOCEA DIN TELEFON. Asta e bine, puii mei. E al tău!

MARIA. În ce sens?

VOCEA DIN TELEFON. În sensul, că poate fi norocul tău sau șansa ta.

MARIA. Nu mă speria.

VOCEA DIN TELEFON. Că ai și de ce? De ce te temi?Oricum ești o femeie abandonată.

MARIA. Liusea, cum poți să spui așa ceva? Nu-s abandonată, sunt divorțată.

VOCEA DIN TELEFON. Puii mei, de parcă n-ar fi totuna... *(După o pauză.)* Catea!Adună-te, concentrează-te, nu avea emoții! Iar eu nu sunt Liusea, sunt Natașa.

МARIA. *(După o pauză*). Liusea, Doamne, ce-i cu tine?

VOCEA DIN TELEFON. Nu-i nimic cu mine. Așa mă cheamă, așa m-au botezat părinții ─ Natalia.

MARIA. Păi, nici eu nu-s Catea.

VOCEA DIN TELEFON. Dar cine ești?

MARIA. Maria…Aoleu ! Înseamnă că eu am format greșit?

VOCEA DIN TELEFON. Precis. Eu am crezut că mă sună Catea.E adevărat că vocea parcă nu părea a ei…

MARIA. Vă rog frumos să mă scuzați.Vă rog tare mult...

VOCEA DIN TELEFON. Las-o-n puii mei. Acum ascultă-mă cu atenție și fă ce-ți spun. Te iei acum și te îmbraci drăguț, îți tapezi un pic părul, pui un pic de ruj și toate cele. Mai pe scurt, te aranjezi în puii mei...Apoi iei găleata cu gunoi și ieși fâlfâind elegant din apartament ca să faci cunoștință.

MARIA. Găleata pentru ce s-o iau?

VOCEA DIN TELEFON. Puii mei...Să pară ca și cum ai ieșit să duci gunoiul. Să nu creadă că ai ieșit să i te arunci de gât. Puii mei...

MARIA. Dar eu nu vreau să mă arunc ...

VOCEA DIN TELEFON. Apoi îl inviți la o cafea cu coniac. Ține minte rețeta Victoriei Șalinaia: la o ceașcă de cafea - un pahar de coniac.

MARIA. Da cine-i asta Victoria Șalinaia?

VOCEA DIN TELEFON. Scriitoarea mea preferată. Și nu mă mai întrerupe. Ușa o încui cu cheia, cheia o pui în buzunar. Mai departe în funcție de circumstanțe... .

MARIA. Dar eu parcă…

VOCEA DIN TELEFON. Curaj, mult curaj, dragă! Și ține-mă la curent. *(Închide telefonul.)*

MARIA. Ce simplu e pentru unele…

*Se apropie de dulapul cu haine. Începe să aleagă o rochie.*

*Melentiev stă pe scăunelul lui. Brusc se pornește difuzorul. La început se aude o melodie în formă de marș, apoi o voce..*

DIN DIFUZOR. Atențiune, atențiune! Vă vorbește directorul companiei, Semiglazov!Tovarăși locatari! Frați și surori! Mă adresez vouă, dragilor! Din cauza unei defecțiuni a ieșit din uz singurul lift care mergea. Sunt alături de voi și vom fi în continuare împreună!

MELENTIEV. Mulțumim, ”dragă”.

DIN DIFUZOR. Noi nu disperăm. E deja în drum spre noi serviciul de asistență «Liftremont». Specialiștii de acolo ne vor ajuta în următoarele săptămâni.

MELENTIEV. Săptămâni?! Voi ați înnebunit acolo cu toții?

DIN DIFUZOR. Iar deocamdată vă recomand să vă păstrați răbdarea și calmul. Pentru orice nelămurire vă rugăm să ne contactați. Părerea dumneavoastră contează mult pentru noi. Sponsorul acestei ediții este compania de telefonie mobilă «Теlеcom». *(Recită.)* Cel mai fericit om, devii cu Telecom!

MELENTIEV. Care sponsor? Ce «Теlecom»? Ce-i cu liftul?!

DIN DIFUZOR. Și nu uitați: noi vă suntem aproape. Nu uitați: vă rugăm să vă achitați la timp datoriile comunale. Aici ia sfârșit ediția de azi. Până la o nouă întâlnire pe calea undelor. Partenerul ediției de azi- firma ”UF”. (Recită) Alimente, îmbrăcăminte și încălțăminte, metalo-chimice, dacă cumperi de la ”UF”, vei trăi ca-n puf!

*(Se aude iar muzică în formă de marș. Apoi difuzorul se oprește. Melentiev îl amenință cu pumnul.)*

MELENTIEV. Ar trebui să ne adunăm și să să ne revoltăm, să desființăm această companie, iar directorul să fie judecat! Eu mai am 39 de etaje de escaladat! *(Se ridică brusc și iar îl trece o durere în șale.)* Trebuia să-mi cumpăr propriul lift când mi-am cumpărat apartamentul…

*(Se așează la loc pe scăunel).*

*Apartamentul Mariei. Maria e gata îmbrăcată, cu o mână își mai aranjează părul, în cealaltă mână are găleata cu gunoi. Se uită prin vizor.*

MARIA. Stă. Ar trebui să ies, dar mi-e cam frică...Atâtea necunoscute....Poate că acolo pe scăunelul ăla stă dragostea vieții mele? Sau poate doar o mică aventură? Sau poate doar un vis imposibil și o nouă dezamăgire...Dacă cumva bea? Sau dacă o fi afemeiat? Sau cartofor? Doamne, e îngrozitor să trăiești așa...(Lăcrimează) Da. Dar trebuie să merg...În fond, de ce să-mi fie frică? O vizită la tomberonul de gunoi nu te obligă la nimic.(Își șterge ochii) Îmi aleg pantofii și am plecat.

*Sună telefonul. Maria pune găleata jos și răspunde.*

VOCEA. Eu sunt.

MARIA. Аha, Natașa.

VOCEA. Natașa, da. Ei, cum merge? Ești gata?

MARIA. Da, chiar acum îmi făceam curaj.

VOCEA. Până îți faci tu curaj o să ți-l ia alta de sub nasul tău, puii mei.

MARIA. Care alta?

VOCEA. Alta. Care-i mai descurcăreață și mai rapidă decât tine. Te crezi singură în blocul ăla?

MARIA. Bineînțeles că nu.

VOCEA. Păi vezi. Ai pus masa?

MARIA. Da, tot cum mi-ai spus. Cafea, coniac...

VOCEA. Ciorbă ai ?

MARIA. Da, am făcut dimineață.

VOCEA. Chiftele ai?

MARIA. S-or găsi...

VOCEA. Taman la țanc...Eu pe bărbatu-meu cândva așa l-am înșfăcat : cu ciorbă și cu chiftele.

MARIA. Tu ești așa descurcăreață .

VOCEA. Păi ce să te tot codești atâta? Așa zice și Victoria Șalinaia: bărbatul nu-ți pică așa din cer. Pe scurt: scoate chiftelele și șterge-o!

MARIA. Imediat, imediat…Mă tot gândesc: oare pantofii crem merg la rochia bordo?

VOCEA. Merg și încă cum. Și adaogă și o eșarfă aurie.

MARIA. Natașa, dar dacă el va bănui ceva? Cum vine asta că o femeie necunoscută îl invită la masă?

VOCEA. Ce să-ți spun! Spune și tu că ești voluntară.

MARIA.Eu?!

VOCEA. Sau soră de caritate! Hai, la treabă!( Închide telefonul.)

*(Maria se îndreaptă spre frigider).*

*(Melentiev stă în poziția Gânditorului.)*

MELENTIEV. Dar ce rost are să mă cațăr până sus? Liftul nu va merge câteva săptămâni. Și în tot timpul ăsta chiar n-am să pot să cobor ș-apoi să urc 49 de etaje mereu… (*Bate cu pumnul în podea.*) Și care ar fi soluția? Niciuna. Ar trebui să cumpăr ceva de la firma ”UF” și să mă înființez la directorul companiei , iar apoi la ”Liftremont”. *(Râde nervos.)*

*Se deschide ușa apartamnetului și apare Maria cu găleata cu gunoi. Maria și Melentiev se privesc.*

MARIA. Bună ziua.

МELENTIEV.*(Încercând să se ridice).* Bună ziua.

MARIA. (După o pauză)*.* Eu am hotărât să ies să duc gunoiul. Nu vă deranjez?

MELENTIEV. În niciun caz.

*Maria îl ocolește pe Melentiev, aruncă gunoiul în gheena de gunoi de la etaj și tot ocolind se întoarce la ușa apartamentului…*

MARIA. *(Cu un zâmbet timid ).* Gata.

MELENTIEV. Eu, de obicei, adun gunoiul în pungi speciale. E mai comod să-l arunci.

MARIA. Zău? Iar eu tot cu găleata , după moda veche. Mulțumesc pentru sfat.

MELENTIEV. N-aveți de ce.

MARIA. Dumneavoastră, probabil, sunteți foarte gospodar.

MELENTIEV. La nevoie- da.

MARIA. Cum adică ”la nevoie”?

MELENTIEV. Când omul trăiește singur, ori devine gospodar, ori se degradează. Iar eu n-am de gând să mă degradez.

MARIA. Аm înțeles! Locuiți singur…

MELENTIEV. Cam așa.

MARIA. Păcat. Ați fi fost un soț ideal.

MELENTIEV. Nu există soți ideali. Ideali sunt doar cei de sub papuc.

MARIA. Interesant...Fostul meu soț zicea la fel.

MELENTIEV. Înseamnă că ați fost căsăstorită cu un bărbat deștept.

MARIA.*(Râzând).* Complimentul ăsta i-l faceți lui sau indirect dumneavoastră?

MELENTIEV. Bineînțeles că mie. Ca ce chestie aș complimenta un om străin?

MARIA. Da, chiar… Dar ce faceți aici pe hol? De unul singur?

MELENTIEV. Îmi adun puterile pentru un maraton până la etajul 49. Doar că fără succes.

MARIA.Dar asta e foarte departe.

MELENTIEV. Și mai e ceva: este și foarte sus.

MARIA. Da, asta e o treabă pentru un adevărat maratonist.

MELENTIEV. Din păcate. Iar eu sunt mai degrabă un sprinter.

MARIA.Cum vă simțiți?

MELENTIEV. Cum să vă spun...Scheletul meu protestează.

MARIA. Și tensiunea?

MELENTIEV. La cum mă simt, cred că a crescut.

MARIA. *(După o pauză, pune găleata jos).* Asta nu e bine. Cu ce aș putea să vă ajut?

MEENTIEV. N-aveți cu ce. Doar dacă reparăm liftul la patru mâini, până or veni specialiștii. Un fel de autoservire..

MARIA. Situația e serioasă, iar dumneavoastră vă arde de glume.

MELENTIEV. Mai bine să râd decât să plâng. Nu-i nimic, mă descurc. Trasee scurte, pauze dese...Provizii am, *(arată spre sacoșa cu cumpărături),* pe drum o să-mi recuperez forțele cu cremvurști.

MARIA. Nu, așa ceva nu e voie. Cu tensiunea nu e de glumit. Vă spun asta în calitate de medic.

MELENTIEV. Sunteți medic?

MARIA. Da, terapeut. E adevărat că acum sunt la pensie, dar până mai adineaori am lucrat la policlinică.

MELENTIEV. Ce profesie minunată. Aș fi putut fi pacientul dumneavoastră.

MARIA. *(După o pauză).* Știți ceva? Haideți la mine.

МELENTIEV. *(După o pauză).* Pentru ce?

MARIA. Cum pentru ce? O să vă iau o tensiune. Vă puteți spăla, puteți merge la toaletă. Fără nici o jenă! Apoi vă pot da ceva să mâncați, vă mai și odihniți. Doar nu vreți să stați aici pe hol să vi se facă rău?

MELENTIEV. Nu vreau asta, nu. *(După o pauză).* Dar nu merg la dumneavoastră. Nu e necesar. Mulțumesc, oricum.

MARIA. *(După o pauză).* Cum doriți.

*Pleacă, uită găleata. Melentiev privește în urma ei, zâmbește ironic, dă din cap.*

MELENTIEV. Lasă că știm noi cum e cu invitațiile astea: să te speli, să te odihnești, să mergi la toaletă...Nu ți-ai găsit omul. *(După o pauză).* Deși o toaletă n-ar strica...

*Se așează. Cade pe gânduri.*

*Maria intră în apartament, ia telefonul, formează un număr..*

MARIA. Natașa!

VOCEA. Aici sunt. Cum merge?

MARIA. Nicicum. L-am invitat să intre, să se odihnească. A refuzat categoric.

VOCEA. Din ce motiv?

MARIA. Niciun motiv. Pur și simplu a refuzat.

VOCEA. Aha. E un tip prudent. Cu experiență. A simțit el că ceva nu e-n regulă...

MARIA. Și acum ce e de făcut?

VOCEA. Vom acționa asupra stomacului, puii mei.

MARIA. Cum adică?

VOCEA. Pune ciorba și chiftelele pe aragaz la încălzit. Lasă ușa de la intrare un pic deshisă. Va veni când va simți mirosul..

MARIA. Nu va veni. Are mâncare, are cumpărăturile făcute, sunt chiar lângă el.

VOCEA. Asta nu e bine. Când inamicul are resurse, lupta devine mai grea...Știi cum zice Victoria...

MARIA. Mai dă-o încolo pe Victoria asta a ta. Zi-mi ce e de făcut?

VOCEA. Mă gândesc.

MARIA. Știi ceva? Mă duc iar la el și-l întreb direct: ce nu e-n regulă cu invitația mea? Să-mi explice. Că altminteri mă supăr.

VOCEA. *(După o pauză).* Poți să încerci. Cândva și eu l-am rugat pe un ticălos să-mi spună direct în față ”da sau nu”.

MARIA. Și?

VOCEA. Mi-a zis ”nu”. Doar ți-am zis că era un ticălos. Dar tot mai bine e așa. Măcar știi ceva concret...Dacă nu încerci, nu vei afla niciodată. Baftă, draga mea. Ținem legătura.

*Melentiev stă pe scăunel, apare Maria.*

МELENTIEV. *(ridicându-se).* Aha, dumneavoastră sunteți.

MARIA. După cum se vede.

MELENTIEV. Știam că veți veni.

MARIA. De unde, mă rog?

MELENTIEV. V-ați uitat găleata.

MARIA. Și de ce nu m-ați strigat?

MELENTIEV. Păi de ce să să vă lipsesc de un motiv în plus pentru a reveni?

Pauză.

*Maria ia gălata. Se uită de sub sprâncene la Melentiev.*

MARIA. De ce n-ați vrut să intrați la mine?

MELENTIEV. În primul rând, pentru că nu ne cunoaștem.

MARIA. Păi, atunci , haideți să facem cunoștință. Eu sunt Maria Nicolaevna. Sau mai simplu – Maria.

MELENTIEV. Iar eu sunt ”simplu” Rostislav Cuzimici. Biolog.

MARIA. Aveți un nume frumos.

MELENTIEV. Păi nici eu nu arăt chiar rău...În al doilea rând, dacă o femeie divorțată invită la ea un bărbat singur și necunoscut, asta întotdeauna presupune o intenție...

MARIA. Ce intenție?

MELENTIEV. De ” parteneriat”.

MARIA. Adică de a crea niște relații?

MELENTIEV. Exact. Iar eu nu mai am chef de așa ceva. După divorț, am primit multe invitații, iar scopul era același de fiecare dată...Așa că vă foarte mulțumesc, dar eu voi zice pas.

MARIA. Deci, pe deasupra mai sunteți și divorțat?

MELENTIEV. Asta schimbă ceva?

MARIA. Nu. Nu schimbă nimic. Dar nici nu mă miră, cu așa un caracter.

MELENTIEV. Dacă ați ști câte n-am auzit eu despre caracterul meu...Și mai ales de la femeile refuzate și supărate.

MARIA. Și dacă eu vreau să vă ajut așa , pur și simplu?

MELENTIEV. De expresia ”să vă ajut” nu mă îndoiesc deloc, dar de ”pur și simplu” permiteți-mi să vă spun că mă îndoiesc foarte tare. Dumneavoastră mereu scoateți gunoiul așa coafată și machiată? Și îmbrăcată ca de dus la teatru?

MARIA. Mă suspectați de intenții egoiste?

MELENTIEV. Vai de mine, eu nu vă suspectez, eu sunt sigur.

MARIA. Știți ceva?…

MELENTIEV. Știu, știu. Vă rog să nu vă supărați pe mine. Reflexul ăsta ”de a înșfăca” , de ”a-și atribui” a apărut odată cu femeia. Ca biolog vă spun asta..

MARIA. *(După o pauză).* Și de ce mă rog trebuie să fiți obrăznic?

MELENTIEV. (Ridicând din umeri). Când adevărul doare, el e numit obrăznicie. Așa e mai comod..

MARIA.*(amenințând cu găleata).* Știți ceva? N-aveți decât să stați aici și să și muriți cu tensiunea , cu scheletul și cu cele 49 de etaje ale dumneavoastră! Ce să-ți spun , biologul moralist...

*Intră repede în apartamentul său și trântește ușa.*

MELENTIEV. *(Urmărind-o).* Ei, poftim. Încă pe una am supărat-o...Iar tu nu te băga iar! De parcă n-ai altceva de făcut decât să umbli prin ospeții... *(Se așează, scoate un carnețel și se pune din nou în poziția gânditorului.*

*Maria intră ca un fulger în apartament, trântește găleata, ia telefonul, sună.)*

MARIA. Natașa!

VOCEA. Aici sunt. Ei? L-ai înșfăcat?

MARIA. Totul e pierdut. M-a ginit.

VOCEA. Ești sigură?

MARIA. Sută-n sută. Cât am vorbit despre viață, totul a decurs normal.Dar de îndată ce iar l-am invitat – s-a zburlit ca un arici.

VOCEA. Aha. Înseamnă că tu ai greșit undeva.

MARIA. Bineînțeles. M-a întrebat dacă eu mereu scot gunoiul machiată și aranjată.

VOCEA. Ce să-ți spun, puii mei. De parcă, puii mei, el ar fi detectivul Poirot.

MARIA. El nu e detectiv, e biolog.

VOCEA. Și ce-ai mai reușit să afli?

MARIA. E divorțat, trăiește singur, e gospodar. Pare deștept.

VOCEA. Ca să vezi, doar plusuri. Altceva?

MARIA. E cu principii.

VOCEA. Ăsta e deja un minus, puii mei.

MARIA. Din câte am înțeles eu, s-a cam ars în privința femeilor și evită relațiile noi.

VOCEA. Asta-i rău de tot. Și zici că te-a ginit?

MARIA. Păi, da. Mi-a și zis, că nu vrea să intre la mine, pentru că aș avea intenții parteneriale.

VOCEA. Se vede că nu-i prost. Ăsta-i trecut prin viață.

MARIA. *(După o pauză*). Cu alte cuvinte, eșec total. Așa că, renunțăm.

VOCEA. Nicidecum. E prea devreme să renunți. O să vrea la veceu și atunci singur îți va suna la ușă. Atunci e momentul să-l înșfaci.

MARIA. Cum, chiar în veceu?

VOCEA. N-ai decât și acolo. Dacă el se comportă așa, fă și tu la fel. Într-o luptă, ca să câștigi, orice mijloc e bun. Și asta spune Șalinaia, nu orișicine.

MARIA. N-o să sune el la ușa mea. E orgolios. Simt asta. Mai degrabă e-n stare să iasă din bloc și să intre în prima cafenea.

VOCEA. Păi atunci, urează-i drum bun și cărare bătută. Nu se termină lumea cu el. Îți vom găsi pe altcineva, unul mai maleabil.

MARIA. Pe de altă parte, mi-e milă de el.

VOCEA. Сa ce chestie?

MARIA. E așa cumva... Singuratic...Stă acolo pe scăunelul ăla, ca o vrăbiuță pe ramură... *(Oftează, își șterge ochii.)*

VOCEA. Auzi-o, ce spune. Îi e milă...Dar de tine nu ți-e milă? Tu, în puii mei, ți-ai deschis tot sufletul în fața lui, iar el strâmbă din nas.

MARIA. *(După o pauză).* Stai așa. Cred că mi-a venit o idee.

VOCEA. Numai să nu faci mișcări bruște!...Ce idee?

MARIA.Te resun.

*Închide telefonul și merge spre ușă.*

*Melentiev stă cu carnețelul pe genunchi și scrie ceva. Apare Maria, care vorbește răspicat și hotărât.*

MARIA. Lucrați?

MELENTIEV. *(Se ridică*). Da, îmi notez câteva idei. Împreună cu un coleg am început să scriem o carte. Mi-am și luat concediu special pentru asta, ca să scriu partea mea.

MARIA. Întrerupeți-vă un pic. Trebuie să discutăm ceva.

MELENTIEV. Păi, n-am discutat deja?

MARIA. Și dacă am să vă fac o propunere?

MELENTIEV. *(Se uită la ceas*). Ne cunoaștem de un sfert de ceas. Sunteți curajoasă.

MARIA. E o propunere de afacere.

MELENTIEV. Zău? Și eu care mă gândesc la tot felul de...Sunt tot numai ochi și urechi. ( Își bagă carnețelul în buzunar).

MARIA. Liftul e oprit pentru o perioadă incertă.

MELENTIEV. Din păcate.

MARIA. Cu problemele de sănătate pe care le aveți, veți urca mult și bine și tot n-o să ajungeți.

MELENTIEV. Și chiar dacă voi ajunge, de ieșit nu mai ies ca să cobor iar. Continuați...

MARIA. Cu alte cuvinte, domnule biolog, situația e nasoală rău. Nu-i așa?

MELENTIEV. Da, e un adevăr crunt. Și care e propunerea?

MARIA. Pe perioada cât liftul va fi defect, eu pot să vă închiriez o cameră. Oricum e mai ușor să urci până la etajul 10, decât până la 49. Și să cobori , la fel.

MELENTIEV. *(După o pauză*). Iar cu din astea?

MARIA. Care astea? Dumneavoastră trebui să vă aciuați undeva, iar eu câștig un ban. Din pensie nu prea poți huzuri. Ați încercat să trăiți doar din pensie?

MELENTIEV. Nu știu cum e, pentru că eu încă lucrez.

MARIA. În felul ăsta ne ajutăm unul pe celălalt. Asta-i tot.

MELENTIEV. *(După o pauză*). Lăsați-mă să mă gândesc. Cred că am putea aranja. Câini, pisici sau pești eu nu am. Frigiderul e gol. Geamurile sunt închise. Lumina e stinsă peste tot. Cu alte cuvinte, apartamentul meu poate să stea autonom și să mă aștepte...

MARIA. Deci, cum hotărâți?

MELENTIEV. Tare aș vrea să fiu de acord. Dar bânuiesc că la pachet intră și hărțuielile?

MARIA. Liniștiți-vă. Nu sunteți deloc pe gustul meu.

MELENTIEV. Slavă Domnului.

MARIA. Dacă erați cu vreo douăzeci de ani mai tânăr, dacă nu erați chel, ci blond, dacă nu erați bolnăvicios, ci sportiv, dacă erați înalt...

MELENTIEV. Destul. Îmi cunosc și singur defectele, nu trebuie să mi le enumerați. Cât va fi chiria?

MARIA. Ne vom înțelege. Prețul pieții.

MELENTIEV. Dar, spuneți-mi, s-ar găsi cumva un computer sau laptop?

MARIA. Pentru o plată separată. Și o să vă rog să-mi dați datele din buletin. Pentru orice eventualitate.

MELENTIEV. Fără nici o problemă. Actele și cardurile le am la mine. Nu va fi o problemă cu plata.

MARIA. Deci, batem palma?

MELENTIEV. Batem palma.

*Își strâng mâinile.*

MARIA. Vă puteți caza.

MELENTIEV. *(Își masează tâmplele).* Dacă v-aș ruga, ați putea să-mi luați o tensiune?

MARIA. Aș putea.

MELENTIEV. Parcă nu mă simt prea bine...Bineînțeles, voi plăti suplimentar.

MARIA. Va fi din partea casei. Haideți să vă arăt camera.

MELENTIEV. Mai bine pentru început arătați-mi unde aveți asta...adică,a sssta... *(Trece de pe un picior pe altul.)*

MARIA.«Asta », adică toaleta e alături de camera dumneavoastră.

*Intră amândoi în apartamentul Mariei.*

*O cafenea. La una din mese stau Melentiev și Zotov. Beau cafea și discută.*

ZOTOV. Și uite așa te-ai mutat la ea?

MELENTIEV. Uite așa m-am mutat. Mi-am cumpărat câteva haine și de cinci zile stau la ea...

ZOTOV.*(Dă din cap*). Pfui, ce situație…

MELENTIEV. Dar ce vroiai să fac? Șă trăiesc pe casa scării?

ZOTOV. Nu, nicidecum. Situația e clară. Doar că e oricum ciudată.

MELENTIEV. Știu. Și pentru mine. N-aveam nevoie de așa aventuri la bătrânețe...

ZOTOV. Cine dracu te-a pus să cumperi apartament la etajul 49. Doar ți-am zis : ia ceva mai jos.

MELENTIEV. *(Cu patos*). Orgoliul, Seva. Am vrut să văd și eu lumea de sus.

ZOTOV.Tu acum vorbești serios sau ești afectat de lift?

MELENTIEV.Glumesc, bineînțeles, că glumesc. Nu mai erau apartamente mai jos, atunci când am cumpărat. Și n-am avut atâta imaginație să mă gândesc ce m-aș face dacă într-un bloc atât de înalt se va strica liftul.

ZOTOV. Nu mă mir. Tu ți-ai cheltuit toată imaginația pentru tezele de doctorat. Vezi? E dăunător să faci atâtea doctorate.

MELENTIEV. Ca să-ți fiu ție un bun exemplu...Tu de atâta timp te-ai blocat într-un referat, ca liftul între etaje...Fii atent că tot la lift mă gândesc...

ZOTOV. Fiecare cu ce-l doare. Mai bine zi-mi cum e gazda asta a ta?

MELENTIEV. Maria? E o femeie normală, foarte ospitalieră. Apartamentul e curat, confortabil. Pentru o sumă în plus îmi dă și de mâncare, mi-a dat un laptop cu internet, nu mă deranjează când lucrez. Ar fi păcat să mă plâng.

ZOTOV. Și ce fel de relații aveți? Romantice? Cine pe cine agasează?

MELENTIEV.Relații de afaceri și platonice.

ZOTOV. Pe bune?

MELENTIEV. Avem o înțelegere făcută, că eu nu sunt pe gustul ei.

ZOTOV. Dar ea e pe gustul tău?

MELENTIEV. Seva!”Fosta mea nevastă” m-a făcut să nu mai vreau să gust nimic.

ZOTOV. Iar o iei de la Adam și Eva. Au trecut 15 ani de la divorțul tău și tu tot fără gust ai rămas. Fugi de femei, ca dracu de tămâie. Ar cam trebui să-ți reanimezi gustul și nu numai gustul...

MELENTIEV. Fără aluzii, te rog.

ZOTOV. Ce aluzii? Tu, ca biolog, știi foarte bine că un organ nefuncțional moare pur și simplu. Și e cu atât mai actual la vârsta noastră.

MELENTIEV. Tu, Seva, ești un afemeiat și vrei ca toți să fie ca tine. Dar tu de ce nu te-ai însurat? Câte doamne universitare nu ți-au făcut ochi dulci?

ZOTOV. Mi se rupe de ele. Am luat exemplu de la tine, de aia nu m-am însurat. Mai bine din floare-n floare și pe distanțe scurte...dar cu regularitate!

MELENTIEV. Vezi să nu te arzi alergând așa! Să nu te ajungă din urmă vreuna ageră și să-ți rupă picioarele. *(Pauză.)* Și ar fi bine să se rezume doar la picioare.

ZOTOV. *(Oftând).* Hai, mai bine să trecem la treabă.

MELENTIEV. Hai.

ZOTOV. Ce facem? Terminăm odată cartea noastră? M-au sunat ieri de la redacție, timpul ne presează.

MELENTIEV. Sigur c-o terminăm. Dar unde? Mă gândeam că vom lucra la mine, dar acum cu catastrofa asta tehnică...Poate la tine?

ZOTOV. Slava, la mine de șase luni e șantier. Ai uitat? Se poate dormi noaptea, dar ziua nici dușmanului nu i-aș dori asemenea condiții de lucru.

MELENTIEV. Da. Ce încurcătură...Auzi, dar la facultate? Serile, îi alungăm pe toți, ne închidem și lucrăm...

ZOTOV. La universitate ne-am petrecut mai mult de jumătate din viață. Nu mai suport să stau acolo. Mi s-a acrit de toate și de toți.

MELENTIEV. Atunci, nu știu. Doar n-o să lucrăm în parc, pe băncuță?

ZOTOV. Parcul îl lăsăm bătrânilor și îndrăgostiților. Poate totuși la tine? De fapt, la Maria?

MELENTIEV. *(După o pauză).* Mă cam jenez. Stau de câteva zile și deja aduc musafiri...

ZOTOV. Dar nu aduci o muiere...

MELENTIEV. După ce că eu parcă am căzut din cer peste biata femeie…

ZOTOV. Ca un dar al cerului. Dar ce maniere de intelectual complecsat ai? Doar o plătești, nu? Sun-o și întreab-o. Întrebarea vină n-are.

*Melentiev dă din cap, dar totuși scoate telefonul și sună.*

MELENTIEV. Maria Nicolaevna? Melentiev la telefon. Aș dori să vă pun o întrebare...N-o să vă supărați? Nu, nu asta e întrebarea. Asta e introducerea. S-ar putea ca în seara asta un coleg să vină la mine ? Am avea de lucrat la o carte...E destul de cumsecade. Nu, nu vă faceți griji. Nu vom face gălăgie...Vă sunt foarte recunăscător. *( Închide telefonul.)*

ZOTOV. Ei? Ne permite?

MELENTIEV. Da. A trebuit să spun că ești un om cumsecade. Mi-am luat păcat pe suflet. *( Își termină cafeaua, se ridică.)* Hai, odată, să mergem.

ZOTOV. La etajul zece?

MELENTIEV. Și fără lift!

*Apartamentul Mariei. La masă stau și beau ceai Maria, Zotov și Melentiev...*

MARIA. Și cum a mers munca?

ZOTOV. În așa o casă plăcută e o adevărată plăcere să lucrezi. Am înaintat destul de bine.

MARIA. Atunci veniți și lucrați aici. N-am nimic împotrivă. Poate până dau ăsția drumul la lift, terminați și voi cartea.

MELENTIEV. Până pornesc ăștia liftul, noi scriem trei cărți, nu una.

MARIA.*(Lui Zotov).* Și dumneavoastră sunteți tot biolog?

ZOTOV. Exact așa.

MARIA. Și tot doctor în biologie?

ZOTOV. Nu, eu sunt doar doctorand.

MARIA. Înseamnă că urmează lucrarea de doctorat?.

ZOTOV. Nu-i prea văd sensul. Eu sunt conferențiar, Rostislav Cuzimici –profesor. Fiecare cu ale lui.

MELENTIEV. El de zece ani putea să-și susțină lucrarea și să devină doctor. Dar e un puturos. Și cât promitea cândva!

ZOTOV. Poți să promiți multe și de toate…Nu le poți avea pe toate. Oricâte diplome și titluri ai dobândi, tot vor fi puține. Știința e importantă, dar mai trebuie să-ți și trăiești viața.

MELENTIEV. (*Mariei*). El e un hedonist și sibarit. Combină munca cu plăcerile.

MARIA. Foarte interesant. Am un respect deosebit pentru oamenii care știu să-și trăiască viața din plin.

*Mariei îi sună mobilul. Maria răspunde, ridicându-se și îndepărtându-se. Melentiev și Zotov comunică între ei.*

MARIA.Salut, Natașa!

VOCEA. Salut! Cum merge?

MARIA.Totu-i în regulă.

VOCEA. Și chiriașul?

MARIA. Tot în regulă.

VOCEA. Se dă la tine?

MARIA. Nu, vai de mine. E un om foarte corect și educat.

VOCEA. Dar măcar ceva aluzii îți face?

MARIA. Nu. Deloc..

VOCEA. Și tu numești asta în regulă? Stă la tine de aproape o săptămână și nici o aluzie. Eu în locul tău m-aș supăra. Sau poate e unul din ”ăia”, puii mei?

MARIA. Care ”ăia”?

VOCEA. Ăia, albăstrei.

MARIA. Aha, la asta te refereai...Nu, nu pare a fi. Ș-apoi n-are cum, a fost mulți ani căsătorit.

VOCEA. Faptul că a fost căsătorit nu e un indicator în privința asta. La ce vezi în zilele noastre pe internet, când atâția sunt căsătoriți doar de formă,merită verificat, să știi.

MARIA. Cum asta?

VOCEA. Draga mea, nu fi proastă. Citește-o pe Victoria Șalinaia. Ea te va lămuri imediat cum o femeie poate să verifice un bărbat.

MARIA. Prin treburi de familie și educația copiilor?

VOCEA. Dragă!..

MARIA. Glumeam, bineînțeles. Știu și eu. Totuși, nu uita , că am fost căsătorită. Tu ce propui?

VOCEA. Dă-te tu la el. Chiar acum..

MARIA.*(uitându-se la Melentiev și Zotov).* Chiar acum nu pot. Are un coleg în vizită. Stăm toți și bem ceai.

VOCEA. Păi așteaptă până pleacă ăla și treci la acțiune imediat…

MARIA. O să mă gândesc.

VOCEA. Ce să te tot gândești atâta? Tu ai nevoie de un bărbat sau nu?

MARIA. Am.

VOCEA. Poate nu-ți place?

MARIA. Ba nu , îmi place. E simpatic și în general...

VOCEA. Păi și atunci ce-o tot amâni atâta… *(Pauză.)* Ia, stai așa. Ziceai că stați și beți ceai acum?

MARIA. Cam așa.

VOCEA. Auzi, dar ce-ar fi dacă aș trage o fugă până la tine? La un ceai? Să-l văd și eu cu ochii mei. Să-i fac o expertiză, măcar vizuală..

MARIA. *(ridică din umeri*). Poți veni, cum să nu.

VOCEA. Cu ocazia asta ne cunoaștem și noi. Că așa doar la telefon...

MARIA. Și asta e adevărat.

VOCEA. Zi adresa..

MARIA. Bulevardul Păcii, 6, apartament 30.

VOCEA. *(Pauză).* Cum? Cum?

MARIA. Bulevardul Păcii, 6, apartament 30. Ce nu e-n regulă?

VOCEA. Ba nu, totul e-n regulă. Adresa mea e la fel, doar că apartamentul e 27.

MARIA. Înseamnă că tu locuiești tot aici cu un etaj mai jos?

VOCEA. Așa reiese. Ca să vezi , în puii mei, ce mică e lumea...

MARIA. Poate că ne-am și întâlnit prin bloc sau alături de casă?

VOCEA. Poate...Deci, așteaptă-mă, că vin. Doar să pun un ruj și urc la tine.

MARIA.Te aștept.

*Se-ntoarce la masă*.

MARIA. O să vină o prietenă pe la mine.

ZOTOV. Pe jos până la etajul 10? Asta da prietenie.

MARIA. Nu, ea locuiește cu un etaj mai jos. Se poate sau aveți ceva împotrivă?

MELENTIEV.*(Râzând).* Îmi place că gazda își cere permisiunea de la chiriaș pentru a fi vizitată de o prietenă...

ZOTOV. Va fi o onoare pentru noi. Mai ales dacă prietena e la fel de simpatică ca și dumneavoastră.

MARIA. Nu știu. N-am văzut-o niciodată.

MELENTIEV. *(Pauză).* Cum adică?

MARIA. Uite așa. Ne-am cunoscut la telefon și tot la telefon ne-am împrietenit. Doar acum am descoperit că locuim în același bloc. Va veni imediat. Amuzant, nu?

MELENTIEV. Adevărat. Deși, dacă stai să te gândești, nu e nimic amuzant. Cu cât tehnica se dezvoltă mai mult, cu atât oamenii se îndepărtează între ei și nu mai comunică pe viu. Și nici nu se știe ce e de făcut cu asta..

ZOTOV. Slava, nu-ți fă griji. Pe vremea noastră comunicam prin scrisori, acum se comunică prin telefon. E un progres.

MARIA. *(Râzând).* Nu vă faceți griji. Generația noastră a comunicat destul.

MELENTIEV. Și generațiile viitoare?

MARIA. Dar de ce credeți că generația viitoare va fi mai proastă decât noi? Se vor descurca ei !

*Se aude soneria la ușă. Maria merge să deschidă. Apare Natalia, o brunetă energică și interesantă, în blugi. Nu e tânără nici ea.*

NATALIA. Bună, prietena mea. Să facem cunoștință. *(O analizează pe Maria.)* Așa mi te-am și imaginat: blondă. Toate blondele sunt blege și delăsătoare.

MARIA. Salut. Și eu mi te-am imaginat așa cum ești: adică brunetă. Brunetele toate sunt mai... brunete.

*Se îmbrățișează.*

NATALIA. Ei? Care-i al tău?

MARIA. Ăla, chel.

*Melentiev și Zotov se ridică de la masă, se apropie de femei. Natalia, brusc, face un pas în spate.*

NATALIA. Rostislav?!Tu ești?

MELENTIEV. Natalia?!

*Мaria și Zotov, se privesc nedumeriți.*

MARIA. Voi doi vă cunoașteți?

MELENTIEV.*(Sec).* Din păcate.

NATALIA. Deși nu ne-am văzut de mult timp. Ai cam chelit..

ZOTOV. Se întâlnesc prietenii iar?

MELENTIEV. N-aș zice că suntem prieteni…

NATALIA. *(Mariei).* Draga mea, fă cunoștință. Ăsta e fostul meu soț.

MARIA. *(Bate din palme de surprinsă ce e).* Ăsta e cel pe care l-ai înșfăcat cu chiftele și ciorbă?

***SFÂRȘITUL PRIMULUI ACT***

***ACTUL 2***

*Maria iese pe hol din apartamentul ei. Se pornește difuzorul..*

DIN DIFUZOR. Atențiune, atențiune! Transmitem o informație urgentă și importantă.

MARIA.*(Deschide ușa apartamentului și strigă).* Rostislav Cuzimici ! Rostislav Cuzimici!

MELENTIEV.*(Din apartament).* Ce s-a întâmplat, Maria Nicolaevna?

MARIA. Veniți repede. Va fi o informație urgentă...

*Melentiev iese și el din apartament.*

DIN DIFUZOR. La microfon este directorul companiei Semiglazov. Dragi locatari!Frați și surori! Vă aduc o veste nemaipomenită. Începând cu ziua de mâine vor fi puse în funcțiune ambele lifturi. Subliniez: ambele. Comisia tehnică chiar acum face recepția lor.

MARIA. (Își face cruce) Este totuși un Dumnezeu pe lumea asta.

DIN DIFUZOR. Specialiștii de la ”Liftremont” au făcut minuni. Ei au reparat al doilea lift fără să se întrerupă nici o clipă măcar de la lucrul asupra primului lift. Le adresăm un mare mulțumesc. Ura, tovarăși! Sponsorul acestei ediții firma de dulciuri pentru copii ”Pinochio”. ”Dulciurile nu te mint, ia Pinochio mai rapid”.

MELENTIEV. Nu pot să cred...Două lifturi! Ne putem lua chiar la întrecere...

DIN DIFUZOR. Au fost niște săptămâni extrem de grele. Fără lifturi. Dar le-am depășit stând toți umăr lângă umăr. Începe o nouă viață.

MELENTIEV. Oare o să ajung și eu în apartamentul meu? Nu-mi vine să cred.

DIN DIFUZOR. Nu uitați să vă plătiți dările. Avem grijă împreună de avutul obștesc. Partenerul ediției de azi – compania ”Elena”. ”Cu ”Elena” când mă-mbrac, Lucrul cel mai bun îl fac.” Până la o nouă întâlnire!

*Muzică -marș. Maria și Melentiev se uită unul la altul.*

MELENTIEV. Ei, poftim. De mâine chiriașul eliberează camera.

MARIA. Așa e. Toate se termină cândva. Vă veți întoarce acasă. Acolo , probabil, totul s-a acoperit de praf.

MELENTIEV. Ei, asta nu e o problemă. Curățenia generală e un hobbi al meu. Totul va străluci.

MARIA. S-aveți grijă la spate, să nu vă blocați iar.

MELENTIEV. După procedurile dumneavoastră să știți că mă simt mult mai bine.

MARIA. Nu-s ale mele. Eu doar am vorbit cu fetele de la fizioterapie și le-am rugat să fie un pic mai atente.

MELENTIEV. Eu cred că cei de acolo vă respectă foarte mult. M-au tratat și s-au ocupat de mine, ca de unul de-al lor. Ce înseamnă să ai protecție.

MARIA. Mă bucur foarte mult.

*Apare Omul cu anunțurile. Scoate de pe lift vechiul anunț și pune anunțul cu ” Liftul funcționează”.*

MELENTIEV. «Liftul funcționează»?…Doar de mâine va funcționa.

OMUL CU ANUNȚURI. Până ajung eu la ultimul etaj va fi mâine.

MELENTIEV. Dar de ce îl mai puneți?

OMUL CU ANUNȚURI. Conducerea trebuie să informeze cetățenii...

MELENTIEV. De ce să informeze despre lucrurile evidente?

OMUL CU ANUNȚURI. În cinstea relansării.

MELENTIEV. Nu vi se pare asta o mare prostie?

OMUL CU ANUNȚURI. Nu mi se pare.

MARIA. Rostislav Cuzimici, lăsați-l în pace, el își îndeplinește atribuțiile.

OMUL CU ANUNȚURI. Mulțumesc pentru înțelegere. *(Pleacă.)*

MELENTIEV. Maria Nicolaevna, știți ceva? Mi-a venit o idee. Ce-ar fi dacă am organiza o cină festivă, o mică petrecere. Așa ca la despărțire.

MARIA. Păi, da. Aveți dreptate. Mâine seară nu veți mai fi aici. Tocmai mă pregăteam să merg la magazin. O să iau niște carne, legume, o șampanie ...mai văd eu ce...Mă întorc repede.

MELENTIEV. Vă aștept. Și să-mi spuneți cât a costat, plătesc eu.

MARIA. Ne-om lămuri noi.

*Apartamentul Mariei. Melentiev stă la masă, scrie, calculează ceva. Se ridică și face câțiva pași. Primește o notificare de mesaj. Ia telefonul, citește. Se scarpină la ceafă.*

MELENTIEV.Fir-ar să fie, și acum -cum să înțeleg eu asta??

*Intră Maria cu cumpărăturile.*

MARIA. Rostislav Cuzimici, mă ajutați un pic, că-s destul de grele.

MELENTIEV. *(Ia sacoșele de la ea, le pune pe masă*). Maria Nicolaevna, de ce mi-ați transferat banii înapoi?

MARIA. Dar dumneavoastră de ce mi i-ați trimis?

MELENTIEV. Cum adică de ce? Eu am calculat totul. *(Îi arată hârtia.)* Poftim. Am stat la dumneavoastră aproape cinci săptămâni. Plata e pentru chirie, folosirea laptopului și a internetului. Plus 50% din suma totală pentru mâncare. Nu mai zic că Zotov aproape că s-a mutat și el aici, până am terminat cartea. Deci, încă 10% pentru deranj.

MARIA. Ce minuțios sunteți, Rostislav Cuzimici.

MELENTIEV. Poate am omis ceva din vedere?

MARIA. Bineînțeles, că ați omis.

MELENTIEV. Păi spuneți-mi și adaog.

MARIA. Ați omis că mereu ați cumpărat alimente. Ca ați reparat întrerupătorul. Că ați reglat televizorul, ați desfundat canalizarea și tot așa, pot să fac o listă întreagă. Și vreți ca eu să vă iau bani? Încă nu e clar cine și cui îi e dator.

MELENTIEV. Eu nu pot așa.

MARIA. Nici eu nu pot așa. Haideți mai bine să pregătim cina.

MELENTIEV. Dar pentru cină pot să plătesc eu?

MARIA. Pentru cină puteți. Haideți să despachetăm.

*Se aude soneria. Maria deschide, apare Natalia.*

NATALIA. Salutare, Maria! Bună, Rostislav.

MELENTIEV. *( Continuă să despacheteze cumpărăturile, răspunde fără chef). Bună.*

NATALIA.Vai, ce mi-e dat să văd! Melentiev în bucătărie.

MARIA. Ce e așa neobișnuit?

NATALIA. Totul. Dacă Melentiev, cât a fost soțul meu, mișca măcar un deget la bucătărie, eu nu l-aș mai fi alungat. Tot timpul a stat doar în cercetări, cu nasul în cărți, lucrări, știință, în puii mei.

MARIA. Ciudat. Cât a stat la mine Rostislav Cuzimici m-a ajutat mereu în gospodărie.

NATALIA. S-o fi deșteptat oare la bătrânețe??

MELENTIEV.*(Apucând sticla de șampanie ca pe o grenadă).* Tu de aia ai venit, ca să mai spui o porcărie despre mine?

NATALIA.Tare mare nevoie am eu de tine! Am venit să spun că de mâine se pornește liftul. De fapt, ambele lifturi. Îți poți imagina?

MARIA. Știm și noi asta.

NATALIA. Da? Atunci o să stau pur și simplu așa un pic. *(Se așează la masă, picior peste picior).* Planificați să dați o petrecere ? Înseamnă că am venit la timp…

MELENTIEV. Eu nu cred că ai fost invitată.

NATALIA. Dar tu ce tot comanzi pe aici? E casa ta cumva? La tine, acolo, la etajul 49 să dai ordine. *(Mariei.)* Cu ce ocazie e petrecerea?

MARIA. Rostislav Cuzimici dă de băut.

NATALIA. Ca să vezi! Dar ce l-a apucat?

MARIA. Nu în fiecare zi primești Marele Premiu Nașional.

*Pauză. Melentiev și Natalia o privesc mirați..*

NATALIA. *(Se ridică*). Rostislav! Tu ai primit Marele Premiu?

MELENTIEV.*(Sec).* Da.

NATALIA. Pentru ce?!

MELENTIEV. Pentru ce m-ai alungat tu: pentru cercetări, lucrări, știință.

NATALIA. Reiese că îți va fi înmânat la Cremlin, puii mei?

MELENTIEV. La circ în niciun caz.

NATALIA. *(coborând vocea*). De însuși Președintele țării?

MELENTIEV.Da.

NATALIA. ( *Pauză.)*Și o să dai mâna cu el?!

MELENTIEV. *(Dând din umeri*). Așa-i protocolul.

*Natalia se așează, neputând să-și rupă privirea de la Melentiev.*

MARIA. Rostislav Cuzimici, desfaceți șampania.

MELENTIEV. De îndată ce Natalia Petrovna va pleca, o voi face cu mare plăcere.

NATALIA. Cum?! Așa un succes și tu nu vrei să-l marchezi cu fosta ta soție?

MELENTIEV. Ai spus cuvântul cheie: fosta. Iar tu nu ai contribuit cu nimic la succesul meu. Ba dimpotrivă. Cândva ai făcut tot posibilul ca eu să nu ajung la el. Pleacă.

*Natalia se ridică, se îndreaptă spre ușă. Se întoarce, îl privește pe Melentiev, izbucnește în plâns, apoi iese, trântind ușa.*

MARIA. De ce ați fost atât de dur cu ea?

MELENTIEV. Exact așa cum merită. Douăzeci de ani i-am suportat ”puii mei”. Și toate celelalte...

MARIA. Într-adevăr , ciudată expresie....

MELENTIEV. Zice că i se trage din copilărie, când locuia la țară...S-o lăsăm baltă. De ce i-ați zis că dau de băut pentru Premiu. Noi ne-am înțeles că petrecem pentru alt motiv.

MARIA. *(Taie produsele pentru aperitiv).* Am vrut să vă desecretizez. Singur n-ați fi spus niciodată. Sau poate că am vrut să mă laud de față cu Natașa că găzduiesc un Laurat al Marelui Premiu?

MELENTIEV. Despre faptul că sunt Laureatul Premiului eu am aflat abia ieri.

MARIA. Iar eu acum două ore.

MELENTIEV. De unde?

MARIA. A sunat prietenul dumneavoastră Zotov cu propunerea să sărbătorim acest succes al dumneavoastră. Va sosi în curând, probabil.

MELENTIEV. Gură spartă.

MARIA. N-ar trebui să-i spuneți așa. Aveți un prieten extraordinar.Eu cred că el se bucură pentru dumneavoastră și nu e invidios, cum se întâmplă adeseori.

MELENTIEV. De ce să fie invidios? Premiul ăsta e pentru amândoi.

MARIA. Cum adică?

MELENTIEV. Foarte simplu. Descoperirea am făcut-o împreună și pe amândoi ne-au premiat. Nu v-a spus asta?

MARIA. Nimic de genul ăsta.

MELENTIEV. E el gură-spartă, dar măcar e modest.

*Se aude soneria de la ușă. Maria deschide. În ușă e Zotov cu un buchet mare de flori.*

ZOTOV. (Oferind florile).Minunată Maria Nicolaevna, permiteți-mi să vă prezint plecăciunile mele.

MARIA. *(Luând florile*). Vă permit, cum să nu. Intrați Vsevolod Alecsandrovici.

MELENTIEV.*(lui Zotov*). Аha, turnătorul. De ce m-ai turnat Mariei Nicolaevna?

ZOTOV. Pentru tine am făcut-o. La cât ești tu de modest, n-ai fi făcut-o niciodată. Iar eu vreau ca meritele tale să fie cunoscute cât ești viu, nu doar din necrolog.

MARIA. Doamne ferește, bateți-vă peste gură!

ZOTOV. Vă sperie cuvântul ”necrolog”? N-ar trebui. Dintre toate genurile literare necrologul e cel mai pozitiv. Despre un decedat nu se spun decât lucruri bune și luminoase. Bine ar fi să se spună cât e încă în viață, dar asta e altă treabă ...

MELENTIEV. V-am zis eu că-i gură-spartă. Păi, dacă tot ne-am adunat cu toții, am putea să închinăm un pahar.

*Desface șampania, toarnă în pahare. Se așează la masă cu toții.*

MARIA. *(Ridicând paharul*).Pentru succesul dumneavoastră, Rostislav Cuzimici! Și pentru succesul dumneavoastră, Vsevolod Alecsandrovici! Nu faceți ochii așa mari. Rostislav Cuzimici mi-a povestit despre colaborarea voastră. Sunteți deosebit de modest.

ZOTOV. Nici vorbă de modestie. Doar că am vrut să vă surprind nu la telefon, ci personal. Dar prietenul meu flecar și coautorul a stricat tot efectul.

MELENTIEV. Foarte interesant! Deci tu ai voie să mă torni, iar eu nu?

MARIA. Amândoi m-ați surprins! Vă felicit și vă doresc noi descoperiri, cărți și premii!

ZOTOV. Și încă nu știți totul.

MARIA.E vorba cumva despre Premiul Nobel?

ZOTOV. Nu, ăsta va veni mai târziu. Dar deocamdată trebuie să știți că candidatura lui Rostislav a fost propusă pentru Academia de științe.

MARIA. Pentru Academie?

ZOTOV. Exact așa..

MARIA. Bravo! Bravo!Bravo! *(Bate din palme.)*

MELENTIEV. E prea devreme să vorbim despre asta. Încă nu s-a votat..

ZOTOV. Știi doar că în cazul tău asta e o simplă formalitate..

MARIA. Doamne, ce zi bună! Nici dumneavoastră nu știți chiar totul, Vsevolod Alecsandrovici.

ZOTOV. Ce s-a întâmplat?

MARIA. Mâine vor porni liftul.

ZOTOV. Grandios! Cu asta trebuia să începeți. E mult mai important decât orice premiu. Toarnă, Slava...

*Sună telefonul Mariei. Ea răspunde și se îndepărtează de masă.*

VOCEA. Eu sunt.

MARIA. Încă o dată , salut..

VOCEA. Ascultă, trebuie să vorbim. Ieși, te rog, pe hol.

MARIA. Nu pot acum. Tocmai ne-am așezat la masă.

VOCEA. E foarte important. Și e urgent. Fii om și ieși o clipă.

MARIA.*(oftând).* Bine, imediat. *(Închide telefonul. Se adresează bărbaților.)* Am să ies puțin. Domnilor laureați, plictisiți-vă aici un pic fără mine.

ZOTOV.(*recită*):

Suflețelul meu,

*Eu un ceas de nu vă văd,*

*Cred că a trecut un an,*

*Viața mi se pare-n van,*

*Chiar: la ce să mai trăiesc?.*

MARIA. *(Râzând*). Mulțumesc pentru versuri. Și mulțumiri deosebite pentru ”Suflețel”. Ce galant sunteți, Vsevolod Alecsandrovici.

ZOTOV. Vai, dacă ați ști de câte încă sunt în stare !

*Maria iese, bărbații privesc în urma ei.*

MELENTIEV. Hai să bem pentru ea. E minunată.

ZOTOV. Chiar o adevărată martiră, dacă te gândești că te-a suportat pe tine aici 5 săptămâni.

MELENTIEV. Degeaba râzi. *(Bea.)*

ZOTOV. Pot fi și serios. (*Bea, apoi pune paharul pe masă. Se apleacă către Melentiev*.)Slava! Mie, ca unui prieten, poți să-mi spui, punând mâna pe inimă: Între tine și Maria a fost ceva?

MELENTIEV. *(Pune încet paharul jos*). Bineînțeles.

ZOTOV. *(Printre dinți*). Așa m-am și gândit. *(Se întoarce.)*

MELENTIEV. Eu i-am reparat fierul de călcat, i-am reglat mașina de spălat rufe, am schimbat tapetul în sufragerie. Am reparat frigiderul și ușa de la dulapul cu rochii. Parcă mai era ceva, dar nu-mi mai amintesc. Asta a fost.

ZOTOV. Eu nu la asta m-am referit.

MELENTIEV. Nu știu la ce te-ai referit tu. Dacă vrei să întrebi despre intimități atunci să știi că nu s-a întâmplat nimic..

ZOTOV. *(Îl apucă de mână*). Slava, tu ești un sfânt!

MELENTIEV. (*Își retrage mâna*). Fleacuri. Dacă stai cu o femeie sub același acoperiș, nu e neapărat necesar să te și culci cu ea.

ZOTOV. Asta depinde de ce vrea femeia..

MELENTIEV. Hai, să te întreb și eu. Dar de ce te interesează pe tine viața mea privată, coautor pervers ce ești?

ZOTOV. Eu nu am secrete față de tine. Tocmai ce am plecat de la Lizaveta...

MELENTIEV. Doamne, ce noroc pe biata femeie.

ZOTOV. Și acum sunt în căutări intense. Caut o nouă variantă.

MELENTIEV. Pe tine muierile o să te ducă la pierzanie.

ZOTOV. Ș-apoi, îmi place Maria. Și din moment ce tu nu emiți pretenții asupra ei...

MELENTIEV. Eu? Ca ce chestie? Ce drept am eu să emit așa ceva.

ZOTOV. Perfect. Liftul l-au reparat, mâine tu te muți la tine, și uite așa îmi fac eu apariția aici.

MELENTIEV. *(Se ridică*). Și dacă eu nu mă mut? Dacă rămân?

ZOTOV. (Se ridică și el*)*. Înseamnă că totuși a fost ceva între voi?

MELENTIEV. N-a fost nimic! Doar că eu o cunosc foarte bine pe Maria. Ea merită…cu alte cuvinte, ea are nevoie de altcineva. De un om pentru totdeauna. Iar tu, Seva, ești un bărbat deștept, bun, dar în relațiile cu femeile ești ca o păpădie. Zbori de la una la alta. Oare nu te-ai săturat ?

ZOTOV. Nici un pic. Eu trăiesc într-un continuu zbor liber. Am zburat și o să zbor, atâta timp cât mă poartă încă aripile. Am terminat de bucurat o femeie, zbor să bucur alta.

MELENTIEV. *(Se așează).* Zboară, zboară. Seva, ție nu-ți trebuie Maria. Maria e bună, e blândă. Ție îți trebuie cu totul altceva. O mână puternică care să te țină pe drumul bun. Aripile tale n-or să fie veșnice, că nu-s din fier. Și celelalte mecanisme la fel.

ZOTOV. *(Se așează).* Aha, am înțeles. Ești invidios?

MELENTIEV. Doar neliniștit.

ZOTOV. *(După o pauză, râzând*). Bine, o să mă gândesc...Dar deocamdată...În privința Mariei ne-am înțeles, nu-i așa?

MELENTIEV. Ne-am înțeles pe dracu. Ea e o femeie liberă. Cu ea înțelege-te, nu cu mine.

ZOTOV. Binefăcătorule!

MELENTIEV. Dar ține minte. Dacă aflu că ai supărat-o pe Maria...

ZOTOV. Ce va fi atunci? Ce? O să-mi rupi gâtul? Sau ceva mai jos de gât?

MELENTIEV. Întâi ceva mai jos, apoi gâtul.

*Casa scării, pe holul căreia Natalia umblă nervoasă încoace și încolo. Intră Maria.*

MARIA. Ce-i atâta grabă? Ce vrei să-mi spui?

NATALIA. Prietena mea, spune-mi dacă între tine și fostul meu soț s-a întâmplat ceva?

MARIA. În ce sens?

NATALIA. Voi ați locuit cinci săptămâni în același apartament. A fost sau n-a fost ?

MARIA. Vai, dar câte n-au fost.

NATALIA. Așa mi-am și închipuit… *(Se apucă de inimă.)*

MARIA. Imaginează-ți că în timpul ăsta el mi-a pus la punct tot apartamentul. Toate electrocasnicele, de asemenea. Rostislav Cuzimici are niște mâini de aur.

NATALIA. Tu îți bați joc de mine? Puii mei, eu despre așa ceva te-am întrebat? Ceva romantic s-a întâmplat între voi?

MARIA. Munca casnică în doi e tot ce poate fi mai romantic. Că să te culci cu o femeie nu-i mare lucru. E doar fiziologie. Ca doctor îți spun asta.

NATALIA. Puii mei!..

MARIA. Bine, bine. Am înțeles. Nu s-a întâmplat nimic. El e un om corect și educat, un adevărat domn. Și probabil eu nu sunt pe gustul lui. *(Răsuflă ușurată.)*

NATALIA. Doamne, ce fericire! *(Sare și o îmbrățișează pe Maria.)* Cât ești tu de bună, prietenuța mea!

MARIA. Dar ce s-a întâmplat?

NATALIA. Vreau să-l fac să se întoarcă la mine. Așa am decis.

MARIA. Cine? Melentiev?

NATALIA. El. N-are decât să se întoarcă. E soțul meu sau nu e soțul meu?

MARIA. Dar e fostul tău soț! Sunteți divorțați de 15 ani.

NATALIA. Nu există foști soți. Ei sunt doar în rezervă. Șalinaia a scris un întreg roman pe tema asta. Are o datorie matrimonială față de mine. Să mi-o dea înapoi.

MARIA. Și dacă el nu va fi de acord?

NATALIA. Unde o să se ascundă el de mine?

MARIA. În apartamentul său de la etajul 49.

NATALIA. Îl găsesc eu și acolo.

MARIA. Și de ce n-ai încercat asta până acum?

NATALIA. Păi de ce până acum? Cine era el? Un doctorand cu salariul mic, cu zi de muncă nenormată și în imposibilitatea de a bate un cui. Pentru ce să fi făcut eu asta?

MARIA. Clar. Acum însă…

NATALIA. Da, acum, da.

MARIA. Doctor în știință, laureat al marelui premiu, mâini de aur...

NATALIA. Păi, vezi. Acum vom trăi cu totul altfel.

MARIA. Doamne, da trăiți cum vreți! Ce treabă am eu cu asta?

NATALIA. Tu, slavă domnului, n-ai nici o treabă, dar , în schimb, ai putea să mă ajuți.

MARIA. Cu ce?

NATALIA. Cheamă-l acum aici. Chiar acum. Spune-i că Natalia te roagă să ieși pentru o chestiune urgentă.

MARIA. Pentru ce?

NATALIA. Ca să vorbesc cu el. Ce să tot amân? Tu mă știi cum sunt, eu iau întotdeauna taurul de coarne, puii mei. .

MARIA. Dar nu mai bine intri tu la mine? Mergeți la bucătărie sau în camera vecină și vorbiți cât vreți.

NATALIA. Nu. La tine e ăsta...Cum îl cheamă? Zotov...Nu. Ș-apoi și tu ai fi în plus. Fără supărare. Discuția e foarte intimă.

MARIA. Aha. Păi dacă-i intimă... *(Merge spre apartamentul său.)*

NATALIA. Dragă!

MARIA. Ce mai e?

NATALIA. Eu cum arăt? Ce notă îmi dai pe o scară până la 5? *(Se pune într-o poză sexy).*

MARIA. 7.*(Pleacă.)*

*În apartament Melentiev și Zotov tac, doar se privesc. Intră Maria.*

MARIA. Dar de stați așa posomorâți, domnilor laureați? Sau nu puteți împărți premiul?

ZOTOV. Ce petrecere poate fi fără dumneavoastră?

MELENTIEV. Totul e în regulă, Maria Nicolaevna: bem, mâncăm.

MARIA. Foarte bine. Rostislav Cuzimici, dumneavoastră sunteți așteptat..

MELENTIEV. Unde? Și cine mă așteaptă?

MARIA. Pe hol, lângă lift. Natalia e acolo.

MELENTIEV.Și ce vrea de la mine?

MARIA. Asta o să vă spună ea. Zice că e ceva urgent.

MELENTIEV. Nu mă duc .

MARIA. De ce?

MELENTIEV. Este dăunător pentru sănătatea mea să comunic cu Natalia Petrovna. Și mai ales când ea e bine dispusă. Îmi poate fi chiar fatal. Nu mă duc.

MARIA. N-ar trebui să reacționați așa. Ea așteaptă. Poate se îngrijorează.

MELENTIEV. Iar eu am intrat de-a dreptul în panică.

ZOTOV. Du-te, Slava. Totuși e fosta soție, nu e un străin.

MELENTIEV.*(Se ridică*). Bine, fie. Dar dacă nu mă-ntorc peste cinci minute să veniți în ajutor.

ZOTOV. Nu-ți fă griji. Vom veni să te salvăm.

MELENTIEV. Nu pe mine. Pe ea s-o salvați. Căci am s-o strâng de gât!

*Pleacă.*

ZOTOV.N-are decât s-o strângă, dacă așa vrea.

MARIA. Și spuneți asta atât de liniștit?

ZOTOV. N-am de ce să-mi fac griji. Slava pare din exterior un tip dur. Dar are un suflet frumos, de copil. El poate să ucidă doar moral.

MARIA. Mulțumesc, m-ați liniștit.

ZOTOV. Cu drag. Haideți mai bine să bem în cinstea dumneavoastră, până ei se omoară sau nu .

MARIA. Cu plăcere.

*Ciocnesc paharele, beau.*

ZOTOV. Eu voiam să discut ceva cu dumneavoastră, Maria Nicolaevna.

MARIA. Vă ascult.

ZOTOV. Slava îmi spunea, că mâine pleacă de la dumneavoastră.

MARIA. Corect. Vor porni liftul și el se va duce în apartamentul său.

ZOTOV. N-ați putea oare să-mi închiriați mie camera lui?

MARIA. Dumneavoastră? Pentru ce?

ZOTOV. Apartamentul meu e în renovare de mai bine de șase luni. Și nu se vede capătul încă. Tabloul e jalnic: pereții răzuiți, praf de ciment peste tot, mobila în mijlocul camerelor, podeaua decopertată...

MARIA. Îmi sună cunoscut. Am trecut și eu prin asta.

ZOTOV. Înseamnă că știți. Iar eu am obosit. Aș vrea să las apartamentul constructorilor până termină cu tot balamucul ăsta, iar eu să stau într-un loc confortabil și curat. Adică la dumneavoastră. Vă plătesc cât doriți.

*Maria se ridică, face câțiva pași, apoi se întoarce și se uită insistent la Zotov.*

MARIA. Stimate Vsevolod Alecsandrovici, haideți să fim sinceri unul cu altul. Pe dumneavoastră vă interesează camera în apartamentul meu sau persoana mea?

ZOTOV. Vai, Maria Nicolaevna, cum puteți crede așa ceva!*(după o pauză*). Dumneavoastră!.

MARIA. Vă mulțumesc pentru sinceritate. Voi fi și eu sinceră și vă voi spune că sunt nevoită să vă refuz. Nu doresc relații personale cu dumneavoastră..

*Zotov se ridică.*

ZOTOV. Cum? Mi-o spuneți așa direct?

MARIA. Din păcate, da.

ZOTOV. Dacă tot am fost sinceri, spuneți-mi de ce. Ce e așa rău la mine?

MARIA. Dumneavoastră sunteți minunat.

ZOTOV. Chiar așa?

MARIA. Bineînțeles! Sunteți un bărbat plăcut, energic, nu sunteți bătrân, carizmatic...

ZOTOV. Continuați.

MARIA. Un talentat om de știință. Cu dumneavoastră e plăcut și vesel. Un adevărat leu în societate.

ZOTOV. Și atunci?

MARIA. Dar nu tot ce zboară, se mănâncă. Ce să fac eu cu toate aceste calități ale dumneavoastră? Ele nu au nimic comun cu mine, cu vârsta mea, cu caracterul meu și cu obiceiurile mele.

ZOTOV. Maria Nicolaevna…

MARIA. Eu sunt o femeie liniștită, de casă. Putem zice o femeie cu totul și cu totul obișnuită. Și dacă cumva aș înnebuni și v-aș răspunde pozitiv la cererea dumneavoastră, vă veți plictisi cu mine foarte curând. Nu va dura nici până terminați renovarea.

ZOTOV. De ce spuneți asta?Mă omorâți, pur și simplu.

MARIA. Nu vă omor, vă salvez. De ce să faceți o asemenea greșeală? Aveți nevoie de cu totul altfel de femeie.

ZOTOV.Așa credeți?

MARIA. Sunt sigură. Bărbatul poate că e mai deștept, dar femeia e mai înțeleaptă întotdeauna.

ZOTOV. Și de ce fel de femeie aș avea eu nevoie?

MARIA. O femeie temperamentală, aprigă, de caracter, o leoaică. Cu care nu vă veți plictisi.

ZOTOV. Aprigă? Nu sunt sigur. La cât de aprig sunt eu.

MARIA. O să vă plictisiți repede de o femeie blândă și supusă. Doar confruntările zilnice cu un caracter aprig și bătăliile între masculin și feminin vă vor putea colora dumneavoastră viața.

ZOTOV. Cu alte cuvinte- o luptă eternă?

MARIA. Exact. Și n-aveți de ce să vă temeți. Cu carizma dumneavoastră veți fi mereu învingătorul.

ZOTOV.Bine, să presupunem asta. Și unde găsesc eu o asemenea femeie?

MARIA. E o marfă unicat, e adevărat, și mai greu de găsit. Eu în locul dumneavoastră m-aș uita mai atent la fosta soție a lui Melentiev. La Natalia. Arată bine, e liberă și e într-o căutare activă.

ZOTOV. Cine?!

MARIA. Natalia. Locuiește aproape de mine.

ZOTOV. Vorbiți serios?

MARIA. Foarte. E o variantă excelentă.

ZOTOV. După tot ce-a făcut cu Slava?

MARIA. Dumneavoastră nu sunteți Slava! Ei doi nu s-au potrivit deloc. E simplu. Natalia nu e ceea ce îi trebuia lui Melentiev. În schimb, cu dumneavoastră cred că ar face perechea ideală. Și nici nu cred că vă vi se poate opune.

ZOTOV. Hm…Poate că aveți oarecare dreptate.

MARIA. Poate?! *(Îi șoptește cu o voce joasă, pătimașă.)* Ea va pica la picioarele dumneavoastră ca un copac doborât, ca o salcie tăiată, ca un fir de grâu, secerat fără milă.

ZOTOV. Interesante metafore.

MARIA. Mai pe scurt, mergeți și-o cuceriți! Sunteți sau nu sunteți un leu?

ZOTOV. Cred că aș putea…

MARIA. Și atunci de ce mai stați?

ZOTOV. Ea e acum acolo cu Slava.

MARIA. Asta nu va dura. De îndată ce el se va întoarce, mergeți. Și întoarceți-vă cu prada.

*Pe hol iese Melentiev. Natalia se aruncă spre el.*

NATALIA. Slava, iubitule!

MELENTIEV. Cum?! De când sunt eu iubitul tău?

NATALIA. De când ne-am spus unul altuia la starea civilă «da».

MELENTIEV. Câte prostii nu spune omul în tinerețe.

NATALIA. Dar tu mă iubeai. Doamne, cât de mult mă iubeai!

MELENTIEV.E adevărat. Te-am iubit mult și ți-am răbdat multe. Dar tu ai făcut tot ce se putea ca răbdarea mea să se termine într-o zi. E adevărat că mi-au trebuit douăzeci de ani.

NATALIA. Mă consideri vinovată față de tine?

MELENTIEV. Vai de mine, nu! Cum s-ar putea? Reproșurile permanente, indiferența, infidelitățile –toate astea sunt treburi obișnuite într-o căsnicie. Să faci avort pentru că nu vrei să-ți întrerupi cariera, după care imposibilitatea de a mai rămâne însărcinată,- asta e la fel de firesc, nu?

NATALIA. Nici tu nu ai fost fără de păcat.

MELENTIEV. Și asta e adevărat. Nu eram nici Alain Delon și nici Charles Darwin. Nici geniu, nici frumos. Un ghinionist cu diplomă și cu un salariu mic. Iartă-mă pentru viața ratată.

NATALIA. Hai să nu vorbim despre asta acum. Nu mai are rost. Și să ne iertăm reciproc.

MELENTIEV. Doar din considerente creștine.

NATALIA. Cum ai trăit toți anii ăștia?

MELENTIEV. Am muncit. Mult. De fapt, doar asta am și făcut, am muncit.

NATALIA. Știu, știu. Dar nici eu n-am stat pe loc. M-am lăsat de jurnalism și m-am apucat de literatură. Scriu romane pentru femei.

MELENTIEV. Neașteptat. Și se publică?

NATALIA. Bineînțeles. Scriu sub pseudonim. Victoria Șalinaia. Am scris peste douăzeci de romane. Trebuie să le citești..

MELENTIEV. Scutește-mă, te rog. Nu suport romanele pentru femei. Eu nici cărțile bune n-am timp să le citesc. Asta-i tot?

NATALIA. Nu. Trebuie să-ți spun ceva.

MELENTIEV. Păi, zi atunci. Ca să pot pleca. Sunt așteptat.

NATALIA. Rostislav, eu vreau ca noi să fim iar împreună.

*Melentiev face un pas în spate. Râde.*

MELENTIEV. Tu ar trebui să scrii romane fantastice , nu pentru femei.

NATALIA. De ce?

MELENTIEV. Pentru că ai o imaginație foarte bogată. Să fim împreună după 20 de ani de căsnicie eșuată și încă 15 ani după divorț...

NATALIA. Dar de ce nu? S-au schimbat multe în acești ani.

MELENTIEV. Sigur. Acum sunt un tip de succes și prezint interes pentru tine.

NATALIA. Și ce dacă-i așa? Eu nici nu ascund asta. Învingătorii sunt iubiți.

MELENTIEV. Apreciez sinceritatea ta, dar nu. Este exclus. Proiectul tău de uniune se respinge.

NATALIA. Ascultă-mă…

MELENTIEV. N-am ce asculta. Asta e o prostie. Cum de ți-a trecut prin cap așa ceva?

*Se întoarce ca să plece.*

NATALIA. Doamne, cât ești de necruțător! Și eu mă simt atât de singură!

MELENTIEV.Fără replici din romanele tale, te rog. Iar în privința singurătății nu pot decât să te compătimesc. Mi-e cunoscut sentimentul.

NATALIA. *(Lăcrimând)*. Am nevoie de un om care să-mi fie alături.

MELENTIEV. Înțeleg.

NATALIA. Am sperat că vei fi tu.

MELENTIEV. Nu voi fi. Dar lumea nu se termină cu mine. Găsește –ți pe altcineva.

NATALIA. Vorbe, vorbe...De unde să-l găsesc? Cine ?

MELENTIEV. Nu știu. Uite , de exemplu, Zotov..

NATALIA. Cine ?

MELENTIEV. Zotov, colegul meu. Îl știi, de fapt.

NATALIA. Aproape că nu-l știu. Cine e, de fapt?

MELENTIEV. Un om de treabă. Singur. Conferențiar, își scrie doctoratul.

NATALIA. Iar doctorat? Nu cred că mai suport.*(Lăcrimează iar.)*

MELENTIEV. Dat un laureat al marelui premiu ai suporta?

NATALIA. Cine-i laureat?

MELENTIEV. El. Premiul l-am primit amândoi. Am fost coautori. Și la Cremlin vor merge împreună.

NATALIA.Ce interesant…

MELENTIEV. Păi, eu ce-ți spuneam...Un om atât de talentat, demult putea să-și dea doctoratul.

NATALIA. Și de ce nu l-a dat?

MELENTIEV. Pentru că se risipește. N-are cine să-l țină în frâu. I-ar trebui o mână dură de femeie...Te-ai prins?

NATALIA. Dar cum e el, așa la modul general?

MELENTIEV. Vesel, galant...Hai mai bine să vă fac cunoștință. Vei judeca singură.

NATALIA. Stai un pic. Dar lui îi plac romanele pentru femei?

MELENTIEV. Nu poate trăi fără ele. Nici fără romane, nici fără femei.

NATALIA. Înseamnă că are o orientare sănătoasă?

MELENTIEV. Poate sluji drept etalon.

NATALIA. Ce să zic? M-ai pus pe gânduri. Dar când ne poți face cunoștință?

MELENTIEV. Și acum, dacă vrei..

NATALIA. Stai, stai un pic. Dar eu cum arăt?

MELENTIEV. Dumnezeiește. Hai.

*O ia de mână și intră amândoi în apartament.*

*Apartamentul Mariei. Maria strânge masa. Melentiev apare din camera sa. Are în mână un rucsac.*

MARIA. Știți, m-a sunat Zotov.

MELENTIEV. Și ce-a zis?

MARIA. Mi-a mulțumit, că l-am făcut să fie mai atent la Natalia .

MELENTIEV. Slavă Domnului.

MARIA. Și mi-a mai zis că de dimineață a început să citească un roman de-al Victoriei Șalinaia.

MELENTIEV. Și ce părere are?

MARIA. E în extaz. Balzac e mic copil.

MELENTIEV. Hm. Pe mine m-a sunat Natalia.

MARIA.Și?

MELENTIEV. Mi-a mulțumit pentru Zotov. Era așa blajină și pașnică.

MARIA. Se pare că noi ieri, fără să ne fi vorbit în prealabil, le-am dat sfaturi bune.

MELENTIEV. Sper să fie așa și să se înțeleagă. *(Pauză.)* E timpul să plec și eu.( Își pune rucsacul*.)*

MARIA. N-ați uitat nimic?

MELENTIEV. Parcă am luat tot. (Deschide rucsacul*.)* Cărțile, lenjeria, peria de dinți...

MARIA. Ba ați uitat, Rostislav Cuzimici, ați uitat.

MELENTIEV. Ce anume?

MARIA. Nu ce, ci pe cine. Pe mine!

*Melentiev își scoate rucsacul, se așează, se uită fix la Maria..*

MARIA. Luați-mă și pe mine, acolo, la etajul 49.

MELENTIEV. Dar…Ce-o să faceți acolo?

MARIA. Cum adică? Mă mut acolo. O să vă fac de mâncare, o să am grijă de dumneavoastră. O să vă aștept să veniți de la Universitate. Dacă o să aveți insomnie, o să vă cânt ”Nani-nani, puiul mamei”...

MELENTIEV. Maria Nicolaevna…

MARIA. Cu mine n-o să vă fie frică de bătrânețe. Pentru că atunci când o să îmbătrâniți, eu o să fiu alături. Și nici mie n-o să-mi fie teamă, pentru că veți fi lângă mine.

MELENTIEV. Maria Nicolaevna, scumpo…

MARIA. Așa. Am spus-o. Puteți s-o catalogați ca pe o hărțuire...

*Melentiev își acoperă fața cu mâinile. Maria se apropie de frigider, scoate o sticlă, își toarnă un păhărel, îl bea dintr-o înghițitură..*

MELENTIEV. Nu știu ce să zic.

MARIA. Nu trebuie să ziceți nimic. Am înțeles că nu mă luați.

MELENTIEV. Nu, nu, așteptați. Eu știu ce să zic. N-am închis un ochi toată noaptea. M-am tot gândit la dumneavoastră, la mine. Mi-ați devenit foarte apropiată și foarte scumpă. Cum veți fi aici fără mine? Cum voi fi eu acolo fără dumneavoastră?.

MARIA. Și ce v-ați răspuns?

MELENTIEV. M-am gândit că nu trebuie să vă îngreunez viața cu propria-mi persoană. Eu nu sunt un cadou...Deloc nu sunt...

MARIA. Dar ce sunteți?

MELENTIEV. O povară.

MARIA. Așa? N-am prea observat asta când ați tot reparat pe aici...

MELENTIEV. Nu mă refer la munca casnică. Cu astea-s ok.

MARIA. Și atunci?

MELENTIEV. Sunt un om dificil, un caracter greu.

MARIA. Nici eu nu-s pită unsă.

MELENTIEV. Au început bolile. Tensiunea, aparatul locomotor și apoi altele care vor mai veni...

MARIA. Am și eu destule. De ce credeți că nu am copii?

MELENTIEV. Mi-am dat seama...dar nu asta e important.

MARIA. Dar ce e important? *(Își toarnă al doilea păhărel.)* Ziceți, odată.

MELENTIEV. Important e că... viața e aproape trăită. Primul act s-a terminat și al doilea e pe ducă. Totul s-a așezat cumva într-o albie, totul e aranjat pe policioare și în sertărele...

MARIA. Adevărat. *(Bea.)*

MELENTIEV. Și dacă a apărut brusc dorința de a schimba toate astea și a porni cu altceva, apare și întrebarea: oare trebuie făcut așa ceva? Oare o să am suficiente puteri sufletești? Oare n-o să fie mai rău?

MARIA. Întrebare corectă. *(Bea.)*

MELENTIEV. Lașă, meschină, dar corectă. Și întrbarea asta e mai tare ca mine. Noaptea mă gândeam că o să vă iau cu mine, sau voi rămâne eu aici...asta n-are nicio importanță ce și cum...Iar dimineața am înțeles că asta nu se va întâmpla. Nici n-o să vă iau, nici n-o să rămân. N-o să mă pot hotărî.

MARIA.*(După o pauză*). Bravo, Rostislav Cuzimici. Aveți perfectă dreptate. *(Termină de băut.)*

MELENTIEV. Vă rog să mă iertați, Maria Nicolaevna. Probabil că acum mă detestați.

MARIA. Pentru ce să vă detest? Pentru că ați spus un adevăr? Un adevăr crud și amar? De fapt, nici nu e așa de amar. La urma urmei, viața continuă.

MELENTIEV. Adevărat.

MARIA. O să mai veniți pe la mine la un ceai? Iar eu o să vin în vizită la dumneavoastră?

MELENTIEV. Neapărat. Ne vom continua prietenia..

MARIA. Și o să mă ajutați dacă o să mi se strice televizorul?

MELENTIEV. O să cobor imediat când se va întâmpla.

MARIA. Foarte bine. Singurătatea nu e când stai singur, ci când n-ai pe cine să aștepți. Dar noi o să ne așteptăm unul pe celălalt.

MELENTIEV. Aparatului meu osteo- locomotor îi va fi dor de dumneavoastră.

MARIA. Dar dumneavoastră?

MELENTIEV. Și mie...dacă ați ști cât sunteți de bună… *(Îi sărută mâna.)*

MARIA. Iar dumneavoastră sunteți de-a dreptul minunat. Ca să vezi! Cinci săptămâni am stat alături de un Laureat al Marelui Premiu! *(Îi sărută tâmpla.)*

MELENTIEV. Atâta tevatură cu premiul ăsta. Să știți că eu și fără premiu arăt destul de bine.

MARIA. Sunteți demn de toate cuvintele de laudă. *(Se ridică.)* Haideți să mergem. Vă conduc până la lift.

MELENTIEV. Credeți că e timpul să mergem?

MARIA.*(Citat din Pușchin).* E timpul, prietene, e timpul! Inima liniște vrea...(Ies)

*Pe hol se întâlnesc cu Omul cu anunțuri, care schimbă anunțul de pe lift.*

MELENTIEV. *(Citește noul anunț)*. «Liftul nu funcționează»… Cum vine asta? Doar au promis! A fost postat anunțul că merge!

OMUL CU ANUNȚURI. Au promis.Dar nu merge. Comisia n-a făcut recepția..

MARIA. Și ce va fi acum?

OMUL CU ANUNȚURI. Nimic deosebit. «Liftremont» o să-l repare iar.

MELENTIEV. Încă șase săptămâni?

OMUL CU ANUNȚURI. Depinde cum vor reuși.

MELENTIEV. Extraordinar...Și directorul ăsta al vostru de ce tace? *(Arată spre difuzor.)*  Avea o ocazie în plus să facă reclamă și să ne curețe de bani…

OMUL CU ANUNȚURI. Semiglazov? Acum nu-i arde de așa ceva.

MARIA. De ce?

OMUL CU ANUNȚURI.S-a împușcat.

MARIA. Cum?!

OMUL CU ANUNȚURI. De îndată ce a aflat de decizia comisiei, s-a împușcat.

MELENTIEV. Cum să facă așa ceva?!

OMUL CU ANUNȚURI. Uite așa. Cu o pușcă de vânătoare. *(Pauză.)* Slavă Domnului că a ratat împușcatura.

MARIA. Săracul…

OMUL CU ANUNȚURI. Acum e în spital.

MARIA. Сu rană deschisă?

OMUL CU ANUNȚURI. Nu. De unde rană? Doar a ratat. Are depresie..

MARIA. Doamne, ce e cu lumea asta...

OMUL CU ANUNȚURI. El stă culcat, iar eu umblu de la etaj la etaj. ( Pauză. Privește în jur.) Da ducă-se dracului toate. *(Aruncă geanta pe jos. Pleacă.)*

MARIA.*(în urma lui)*. Așteptați!

OMUL CU ANUNȚURI. *(Întorcându-se*). Ei, ce mai e?

*Maria nu zice nimic, se apropie de el, îl sărută pe ambii obraji.*

MARIA. Acum puteți pleca.

OMUL CU ANUNȚURI. Țăcănită. Mulțumesc pentru atenție. *(Pleacă.)*

MELENTIEV.*(sec).* Maria Nicolaevna!

MARIA. Da, Rostislav Cuzimici?

MELENTIEV. Am impresia că l-ați sărutat?

MARIA. Păi cum să nu? El mi-a adus o mare bucurie.

MELENTIEV. Am putea spune că și pentru mine a fost o bucurie. Dacă liftul nu merge , iar etajul 49 pentru mine rămâne o țintă de neatins, reiese că...

MARIA. Ce reiese?

MELENTIEV. Nu vă zic nimic, ca să vă fierb nițel. Și totuși ăsta nu e un motiv să sărutați un om străin.

MARIA. Vreți să spuneți că asta v-a cauzat neplăcere?

MELENTIEV. Categoric da.

MARIA. Dar poate sunteți gelos?

MELENTIEV. De atâta timp n-am mai fost gelos, că nici nu mai știu cum e. Dar se pare , că sunt gelos. Sunteți pregătită pentru rolul Dezdemonei?

MARIA. Cu un asemenea Othello va fi o adevărată plăcere! Abia aștept scena de gelozie! Vă rog, să fiți gelos, foarte gelos!

MELENTIEV.*(Se uită în jur).* Dar nu aici...Nu aici...Dacă apar cumva Zotov și cu Natalia?... Nu aici....

*Cu o mână o îmbrățișează pe Maria, cu cealaltă deschide cavalerește ușa. Intră amândoi în apartamentul Mariei.*

***CORTINA***